**Forældreinddragelse**

**Børnehuset Sommerfuglen**

Børnehuset Sommerfuglen er en privat institution. Privatinstitutionen ledes af en bestyrelse, der varetager den overordnede ledelse samt en institutionsleder, der varetager den daglige administrative, pædagogiske og personalemæssige ledelse. Desuden er det privatinstitutionens bestyrelse sammen med det pædagogiske personale, der fastsætter de pædagogiske principper for institutionen.

Det, at Sommerfuglen er en privat institution betyder, at der er nogle forventninger til forældrenes deltagelse og engagement i institutionen.

Børnehuset Sommerfuglen er vores fælles vuggestue og børnehave. Personalet er ansat til at skabe de daglige rammer, men forældrene er vigtige medspillere. Vi har alle et fælles ansvar for, at dagligdagen kan fungere bedst muligt i Sommerfuglen.

**Forventninger til forældre:**

* At I deltager i arrangementer i Sommerfuglen og herigennem tager del i fællesskabet.
* At I forældre siger det til en medarbejder – og omvendt - hvis I opdager noget fx er gået i stykker, og at forældrene tager initiativ til at få tingene repareret.
* At I deltager aktivt i vedligeholdelsen af de fysiske rammer i hus og have på forældrearbejdsdage 2 gange årligt*,* og ind imellem også på andre tidspunkter.
* At I deltager i møder i institutionen
* At I læser informationerne, herunder beskeder, dokumenter etc. på Daycare, opslagstavlen og de skriftlige forældreinformationer

Har I forældre ideer spørgsmål eller lignende kan I altid kontakte leder eller bestyrelsesmedlemmer.